<classify> SERIKALI imejipanga kuendelea kuboresha sekta ya elimu kwa kuongeza na kuboresha miundombinu mbalimbali na kuhakikisha watumishi wanaotakiwa kupandishwa madaraja wanapandishwa kwa kuangalia sifa zao bila upendeleo.Naibu Waziri, Ofisi ya Rais, Tawala za Mikoa na Serikali za Mitaa, Mwita Waitara alisema hayo akiwa ziarani mkoani Songwe, ambako alitembelea Halmashauri ya Wilaya ya Mbozi na Halmashauri ya Mji wa Tunduma.Sekta ya elimu ni moja ya sehemu muhimu ambazo serikali imekuwa ikiboresha miundombinu ya madarasa ya awali, madawati na vyoo ili kuhakikisha mazingira yanakuwa mazuri na kuleta hamasa kwa wanafunzi kujisomea na walimu kufanya kazi kwenye mazingira mazuri na kuleta ufanisi.Naibu Waziri amewataka wakurugenzi kuhakikisha wanatoa ushirikiano kwa watumishi kwa kuwapandisha madaraja ambao wana sifa hizo ili kupunguza malalamiko ambayo yanatokana na ucheleweshwaji wa kuwapandisha madaraja watumishi wenye sifa.Walimu wanalalamika kuhusu upandishwaji madaraja, hili ni eneo muhimu wakurugenzi wapandisheni walimu madaraja kulingana na sifa zao bila upendeleo, pia changamoto kuhusu mishahara serikali inaifanyia kazi, alisema Waitara.Aidha, aliwaagiza wakuu wa wilaya kuwachukulia hatua za kisheria wale wote ambao wanaingiza mambo ya siasa kwenye miradi ya elimu, jambo ambalo hurudisha nyuma sekta hiyo muhimu.Hatuhitaji kuleta siasa kwenye miradi ya elimu, pia hata kwenye shughuli nyingine za maendeleo. Mkuu wa wilaya nakuagiza kuwashughulikia wote watakaoingiza mambo ya siasa kwenye miradi muhimu inayoendelea kwa kuwaweka ndani, alionya.  <topic>: kitaifa 